Referat fra bestyrelsesmøde

Mandag d. 10. marts 2025 kl. 18.30 i klubhuset

### Deltagere:

* Formand Dennis Jensen
* Næstformand Tommy Sørensen
* Seniorformand Simon Krøll Pedersen
* Ungdomsformand Kenneth Martlev
* Kasser Charlotte Larsen
* Suppleant Martin Jensen
* Suppleant Nicolaj Ørum (fraværende)
* Referent Rebecca Noer Opiola

## Godkendelse af referat

Referatet fra sidste møde blev godkendt uden bemærkninger.

## Nyt fra Formanden/Seniorformanden

Nicolaj Ørum har meddelt, at træder ud af bestyrelsen grundet manglende tid. Da Nicolaj var suppleant, har det ikke nogen praktisk betydning for bestyrelsens sammensætning.

Der er fundet en ny træner for seniorholdet ved navn Michael Clausen. Michael er kommet godt i gang med træningen og er ved at lære klubben og spillerne at kende.

Der er kommet gang i ombygningen af omklædningsrummene. Der er doneret en hel del materialer til ombygningen, så udgifterne forventes at være meget begrænsede.

Det kan desværre konstateres, at der er forsvundet ting fra køkkenet. Der er tale om nogle skåle og en større si. Dennis skriver et opslag på Facebook om, at alle skal være med til at passe på klubhuset og tingene heri.

Der er indgået aftale med Næstved Kommune om at Suså IF skal afvikle ”Aktive feriedage” i dagene fra den 28. til den 30. juli. Kommunen giver et tilskud svarende til 4 træneres løn. Det betyder, at der kan tilbydes aktive feriedage for i alt 50 børn. Dennis arbejder videre med at få skabt en plan for de tre dage, finde trænere og med at finde sponsorer, så børnene også kan tilbydes mad de tre dage.

## Nyt fra Ungdomsformanden

Siden sidst er der gennemført et indendørsstævne i Herlufmagle Hallen. Stævnet gik rigtig godt og generede et overskud til klubben på knap 60.000 kr.

Steffen er stoppet som træner for U9 (se pkt. 8) og Daniel har meddelt, at han stopper som træner for U10 til sommer. Det betyder, at der skal findes nye trænere til de to hold.

## Økonomi

Charlotte orienterede om den aktuelle økonomiske situation.

Der er stadig en mindre del af kontingenterne, der mangler at blive betalt. Trænerne for de pågældende spillere er blevet orienteret om det.

Økonomien ser fortsat rigtig god ud.

## ”En del af holdet” – forældrehenvendelse

En forælder har henvendt sig til klubben vedr. DBU-konceptet ”En del af holdet”. Denne forælder har tilbudt at starte et hold ud fra dette projekt som et forsøg, hvis Suså IF vil være med til at bakke op om det.

**Konceptet**

*’En del af holdet’ er et tilbud om fodbold til børn og unge med særlige behov. Projektet skal give børnene gode oplevelser med at spille fodbold i en klub på deres egne præmisser.*

*Tiltaget skal dels hjælpe med at få helt nye hold op at stå og dels støtte eksisterende tilbud i at blive endnu bedre.*

*’En del af holdet' gennemføres i tæt samarbejde mellem DBU, DBU’s lokalunioner og Parasport Danmark. Novo Nordisk Fonden støtter projektet økonomisk i perioden 2023-2025.*

Der var bred enighed om, at klubben gerne vil bakke op om det. Forsøget sættes derfor i gang.

## Kampagne i klubben – racisme, seksualitet o.lign.

Det blev drøftet, om klubben skal sætte fokus på sprogbrugen i klubben og i så fald hvordan.

Det blev besluttet, at bestyrelsen drøfter videre ved næste bestyrelsesmøde.

## Sponsor-, tidligere spillere- og trænerarrangement

Sidste år afholdt klubben et arrangement for sponsorer og en række tidligere spillere, hvor der blev serveret brunch. Arrangementet var en succes. Dennis foreslog derfor at gentage succesen i år og invitere klubbens trænere med denne gang.

Der er enighed om, at det er en god ide. Dennis sætter derfor gang i planlægningen at arrangementet, der skal holdes den 14. juni, hvor seniorernes 1. hold spiller den sidste kamp på hjemmebane.

## Akut trænermangel på U9

Som nævnt ovenfor under pkt. 3 er Steffen stoppet som træner for U9. Der er derfor behov for at finde en ny træner til holdet. Dennis spørger blandt ungdomsspillerne, om der er nogen, der har interesse for at hjælpe.

## Anmodning om støtte til fodboldtur til Germany Cup i Frankfurt

Charlotte har fået en henvendelse fra en træner med anmodning om støtte til en fodboldtur til Germany Cup Frankfurt.

Det blev besluttet, at klubben ikke støtter denne cup. Holdet opfordres til at søge støtte hos Fodboldens Venner.

## Evt.

Det blev foreslået, at klubben fremadrettet skal beslutte, hvilken cup Suså IF deltager i for at sikre, at flest mulige hold deltager i samme cup og dermed får en fælles oplevelse på tværs af hold/årgange. Bestyrelsen arbejder videre med dette forslag.

Det blev foreslået at leje en pavillon for at skabe mere plads, da klubben efterhånden er ved at vokse ud af klubhusets faciliteter. Der var enighed om, at der er behov for mere plads, så muligheden drøftes videre på næste møde.

Charlotte orienterede om, at der fremadrettet vil blive taget stikprøver af, om affaldet sorteres korrekt. Forkert sortering vil resultere i en bøde. Det skal derfor gøres muligt at sortere affaldet i klubhuset. Charlotte køber nye affaldsbeholdere, der gør det muligt at sortere affaldet.

## Næste møde

Dato og tidspunkt for næste møde blev fastlagt til den 28. april kl. 18.30.